Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen komission delegoidun asetuksen (EU) 2019/33 17 artiklan 2 ja 3 kohdan mukaisesti

(2020/C 148/05)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

BIERZO

Viitenumero: PDO-ES-A0615-AM02

Tiedonannon päivämäärä: 31.1.2020

HYVÄKSYTYN MUUTOKSEN KUVAUS JA PERUSTELUT

1. Viinityyppien fysikaalis-kemiallisten ominaisuuksien muutokset

Kuvaus ja perustelut

Tämä muutos koskee tuote-eritelmän 2a kohtaa ja yhtenäisen asiakirjan 4 kohtaa.

Uuden tuote-eritelmän tarkoituksena on muuttaa joitakin alkuperänimityksellä ”Bierzo” suojattujen viinien analyyttisiä ominaisuuksia, jotta viinit vastaisivat paremmin markkinoilla vallitsevia mieltymyksiä, mutta myös tekniikan kehityksen ja ilmasto-olosuhteiden muutosten vuoksi. Viineistä halutaan tehdä raikkaampia nostamalla niiden happopitoisuutta ja madaltamalla niiden sokeri- ja rikkidioksidipitoisuuksia. Tekniikan kehittymisen ansiosta viininvalmistamoissa käytetään yhä enemmän yli 600 litran vetoisia puusäiliöitä, ja muutokset ilmasto-olosuhteissa tuottavat kypsempiä viinejä. Muutettavia ominaisuuksia ovat seuraavat:

Alkoholipitoisuus: valko-, rosee- ja punaviinien alkoholipitoisuutta nostetaan 0,5 til-%, sillä laatuviinien alkoholipitoisuus ei valkoviinien osalta saa olla alle 11,5 til-%, eikä puna- ja roseeviinien osalta alle 12 til-%. Tällä pyritään edistämään rypäleiden kypsymistä, jotta viineistä tulisi täyteläisempiä, ja lisäksi välttämään liikatuotanto, joka johtaisi heikkolaatuisiin viineihin.

Glukoosi- ja fruktoosipitoisuus: tarkoituksena on vähentää viinien sokeripitoisuutta. Valko- ja roseeviinien glukoosi- ja fruktoosipitoisuutta lasketaan 7 grammasta/l 5 grammaan/l. Alueella perinteisesti tuotetut viinit ovat vähäsokerisia, ja näin pyritään paitsi säilyttämään Bierzo-viinien identiteetti myös parantamaan viinien laatua ja välttämään makuhaittojen peittäminen liiallisella sokerilla.

Kokonaishappopitoisuus: viinien laadun parantamiseksi tarkoituksena on nostaa valko- ja roseeviinien vähimmäishappopitoisuutta 4 grammasta/l 4,5 grammaan/l viinihappona ilmaistuna, jotta näistä viineistä tulisi raikkaampia. Näin tuottajia ohjataan valmistamaan tasapainoisempia valko- ja roseeviinejä, sillä hyvin aurinkoiset vuodet saattavat johtaa liian lämpimiin ja väljähtyneisiin viineihin, jotka eivät kuvasta aluetta.

Haihtuva happoisuus: ensimmäisen vuoden viinien viinihappopitoisuus nousee 0,8 grammaan/l. Toisen ja sitä seuraavien vuosien viineissä haihtuvien happojen pitoisuus ei voi olla yli 1 gramma/l. Tällä hetkellä viininvalmistuksessa ja -kypsytyksessä joitakin viinejä säilytetään yli 600 litran puusäiliöitä, joka on suurin sallittu vetoisuus viininkypsytyksessä. Kun säiliön vetoisuus on suurempi, sitä ei pidetä tynnyrikypsytyksenä, ja näissä säiliöissä säilytettävillä viineillä on yleensä korkeampi haihtuvien happojen pitoisuus kuin jos niitä olisi säilytetty tynnyrissä. Viineissä ei kuitenkaan ole makuvirheitä, minkä vuoksi tarkoituksena on mukauttaa tämä parametri vastaamaan viininkypsytyksen ja -valmistuksen nykysuuntauksia. Toisen ja sitä seuraavien vuosien viineissä haihtuvien happojen pitoisuus saa olla korkeintaan 1 gramma/l etikkahappoa. Kaikki tämä tukee perinteisempää viininvalmistusta ja viinin käymistä paikallisten viinihiivakantojen avulla, mikä tuottaa omaleimaisempia viinejä.

Kokonaisrikkidioksidipitoisuus: Valko- ja roseeviineissä tämän aineen pitoisuutta vähennetään 190 grammasta/l 150 grammaan/l ja punaviineissä 140 grammasta/l 130 grammaan/l, sillä asianmukainen rikkidioksidiannos vähentää viinien hapettumista, antaa niille paremman värin ja aromin sekä madaltaa haihtuvien happojen pitoisuutta, mikä tuottaa korkealaatuisempia viinejä. Tavoitteena on valmistaa luonnollisempia viinejä käyttämällä tätä säilöntäainetta järkevämmin.

MUUTOSTEN TYYPPI VAKIO (muutos koskee yhtenäistä asiakirjaa).

Näiden fysikaalis-kemiallisten ominaisuuksien muuttaminen ei merkitse huomattavaa muutosta, sillä viinit säilyttävät SAN-nimityksen ”Bierzo” erityisominaisuudet, joten se ei vaikuta luokkaan (asetuksen (EU) N:o 1308/2013 liitteessä VII oleva II osa), ei mitätöi yhteyttä, eikä rajoita markkinoille saattamista.

2. Aistinvaraisten ominaisuuksien muuttaminen:

Kuvaus ja perustelut

Tämä muutos koskee tuote-eritelmän 2b kohtaa ja yhtenäisen asiakirjan 4 kohtaa.

Alkuperänimityksellä suojattujen viinien aistinvaraisia ominaisuuksia on tarkistettu ja muutettu, jotta nämä ominaisuudet voidaan yhdistää aistinvaraisiin asiasanoihin arviointipaneelissa, joka täyttää UNE-EN-ISO 17025 -standardissa vahvistetut vaatimukset.

MUUTOSTEN TYYPPI VAKIO (muutos koskee yhtenäistä asiakirjaa).

Näiden aistinvaraisten ominaisuuksien muuttuminen ei merkitse huomattavaa muutosta, sillä viinit säilyttävät SAN-nimityksen ”Bierzo” erityisominaisuudet, joten se ei vaikuta luokkaan (asetuksen (EU) N:o 1308/2013 liitteessä VII oleva II osa), ei mitätöi yhteyttä, eikä rajoita markkinoille saattamista.

3. Viljelymenetelmät: kastelun rajoitus

Kuvaus ja perustelut

Muutos koskee tuote-eritelmän 3a kohtaa ja yhtenäisen asiakirjan 5.a kohtaa.

Tämä rajoitus johtuu Atlantin valtameren selkeästä vaikutuksesta alueen ilmastoon. Vuosittaiset sademäärät ovat suuret, keskimäärin yli 700 millimetriä vuodessa. Tämän vuoksi kastelu on sallittua vain kahden ensimmäisen vuoden aikana viljelmän perustamisesta, jos kesät ovat kuivia ja viiniköynnökset ovat vaarassa kuolla. Seuraavina vuosina kastelu ei ole sallittua, sillä viljelmät saavat sateiden ansiosta riittävästi vettä. Kastelulla pystytään myös muokkaamaan rypäleiden ominaisuuksia niin, että vuosikertojen välille ei muodostu eroja vaan viinien ominaisuudet pysyvät samanlaisina vuodesta toiseen. Tällöin viinit menettäisivät osan identiteetistään, sillä kuivina vuosina viineistä tulee lämpimämpiä, ja sateisempina ja leudompina vuosina raikkaampia.

MUUTOSTEN TYYPPI VAKIO (muutos koskee yhtenäistä asiakirjaa).

Tämä rajoitus ei sisälly mihinkään delegoidun asetuksen (EU) 2019/33 14 artiklan 1 kohdassa tarkoitettuun luokkaan.

4. Viininvalmistusedellytykset: tiettyjen viinirypälelajikkeiden todennäköisen vähimmäisalkoholipitoisuuden muutos ja clarete-viinin lisääminen

Kuvaus ja perustelut

Alkoholipitoisuuden muutos koskee tuote-eritelmän 3b1 kohtaa ja yhtenäisen asiakirjan 5.a kohtaa.

Edelliseen tuote-eritelmään verrattuna punaisten ja valkoisten lajikkeiden todennäköinen vähimmäisalkoholipitoisuus nousee 0,5 til-%, lukuun ottamatta Godello-viiniä, jonka alkoholipitoisuus nousee 1 til-%. Tämä muutos johtuu pääasiassa ilmasto-olosuhteiden muutoksista, joiden vuoksi rypäleiden todennäköinen alkoholipitoisuus nousee. Viinien laatu taataan korjaamalla rypäleet parhaassa mahdollisessa kypsymisvaiheessa, jolloin vältetään liikatuotanto ja kehnot viininviljelykäytännöt, jotka johtaisivat puutteelliseen kypsymiseen ja heikkolatuisiin viineihin.

Clarete-viinin lisääminen koskee tuote-eritelmän 2a, 2b ja 3c kohtia ja yhtenäisen asiakirjan 4 ja 5.a kohtia.

Bierzon alueella on perinteisesti valmistettu clarete-viinejä käytännössä kaikilla vanhoilla viljelmillä yhdistelemällä rypälelajikkeita viinitarhassa. Sääntelyneuvoston aikomuksena on edistää näiden perinteisten viinien valmistusta, joita on aina tuotettu alueella. Clarete-viinit eivät muodosta uutta viiniluokkaa, sillä kyseessä on I-luokan viini, kuten tuote-eritelmään jo ennestään sisältyvät viinit.

MUUTOSTEN TYYPPI VAKIO (muutos koskee yhtenäistä asiakirjaa).

Tämä muutos ei sisälly mihinkään delegoidun asetuksen (EU) 2019/33 14 artiklan 1 kohdassa tarkoitettuun luokkaan.

5. Viinien valmistusta koskevat rajoitukset: lajikkeiden vähimmäisprosenttiosuuksien muutos viinien koostumuksessa

Kuvaus ja perustelut

Muutos koskee tuote-eritelmän 3c kohtaa ja yhtenäisen asiakirjan 5.a kohtaa.

Vähintään 85 % punaviinien koostumuksesta on oltava hyväksyttyjä punaisia lajikkeita, ja enintään 15 % valkoisia lajikkeita. Tavoitteena on parantaa viinin kokonaishappopitoisuutta luonnollisesti, tehdä viineistä raikkaampia sekä säilyttää alueen viinien identiteetti. Tätä menetelmää on perinteisesti harjoitettu joillakin Bierzon alueilla, mistä ovat selvänä todisteena viljelylohkot, joilla kasvaa sekaisin punaisia ja valkoisia lajikkeita.

MUUTOSTEN TYYPPI VAKIO (muutos koskee yhtenäistä asiakirjaa).

Tämä muutos ei merkitse suojatun tuotteen huomattavaa muutosta, joten se ei sisälly mihinkään delegoidun asetuksen (EU) 2019/33 14 artiklan 1 kohdassa tarkoitettuun luokkaan.

6. Rajatun maantieteellisen alueen laajentaminen

Kuvaus ja perustelut

Muutos koskee tuote-eritelmän 4 kohtaa ja yhtenäisen asiakirjan 6 kohtaa.

Bierzo on hallinnollinen alue, joka koostuu 38 kunnasta. Se perustettiin vuonna 1991 Bierzon piirikunnan perustamisesta ja sääntelystä 14. maaliskuuta 1994 annetulla lailla 1/1994. Alue sijaitsee samannimisellä luonnollisella alueella Leónin maakunnan länsiosassa Kastilia ja Leónin itsehallintoalueella.

Historiallisesti Bierzon alue käsittää Leónin Sil-joen valuma-alueen lukuun ottamatta Lacianaa ja osaa La Cabrera bajasta. Seuraavat kunnat ovat liittyneet Bierzon piirikuntaan sen perustamisesta vuonna 1991 lähtien: Arganza, Balboa, Barjas, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Candín, Carracedelo, Carucedo, Castropodame, Congosto, Corullón, Cubillos del Sil, Fabero, Folgoso de la Ribera, Igüeña, Molinaseca, Noceda del Bierzo, Oencia, Páramo del Sil, Peranzanes, Ponferrada, Priaranza del Bierzo, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Vega de Valcarce, Toral de los Vados-Villadecanes ja Villafranca del Bierzo; Palacios del Sil -kunta pyysi saada liittyä piirikuntaan vuonna 2005.

”Bierzo” tunnustettiin alkuperänimitykseksi ja sääntelyneuvoston asetus hyväksyttiin 11. marraskuuta 1989. Asetus julkaistiin Espanjan virallisessa lehdessä (B.O.E.) 12. joulukuuta 1989. Asetuksen piiriin kuuluvat seuraavat kunnat: Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Carucedo, Castropodame, Congosto, Corullón, Cubillos del Sil, Fresnedo, Molinaseca, Noceda, Ponferrada, Priaranza, Puente Domingo Flórez, Sancedo, Vega de Espinareda, Villadecanes-Toral de los Vados ja Villafranca del Bierzo.

Vain 22 Bierzon piirikunnan 38 kunnasta sisältyy säätelyneuvoston asetukseen. On huomattava, että tällä hetkellä Fresnedo ei enää ole kunta, vaan sen maa-alue on osa Cubillos del Silin ja Torenon kuntia, jotka tähän asti eivät ole kuuluneet alkuperänimityksen ”Bierzo” maantieteellisen alueeseen.

Alun perin alkuperänimityksen piiriin kuuluvien 22 kunnan viinitarhojen lisäksi viinitarhoja oli 10 muussa alueen kunnassa, jotka eivät kuuluneet alkuperänimityksen ”Bierzo” maantieteellisen alueeseen. Nämä ovat seuraavat: Benuza, Berlanga del Bierzo, Fabero, Folgoso de la Ribera, Igüeña, Oencia, Sobrado, Toreno, Torre del Bierzo ja Trabadelo. Alueen laajentaminen näihin 10 kuntaan ei merkitse yhteyden muuttumista, sillä kyseessä olevat kunnat kuuluvat Bierzon piirikuntaan. Kun alkuperänimitys alun perin myönnettiin, nämä kunnat eivät osoittaneet kiinnostusta osallistua hankkeeseen, koska ne keskittyivät harjoittamaan pääasiassa tuolloin nousussa ollutta kaivostoimintaa, ja viiniä tuotettiin omaan käyttöön. Kun kuitenkin otetaan huomioon ilmaston, maaperän ja pinnanmuodostuksen erityispiirteet, alkuperänimityksen piiriin kuuluvat ja kuulumattomat kunnat muodostavat yhtenäisen viljelyalueen, jonka erottavat vain hallinnolliset rajat. Inhimilliset ja ympäristöstä johtuvat tekijät ovat samat kaikissa kunnissa, niin alun perin alkuperänimityksen piiriin kuuluvissa kuin niissä kunnissa, jotka halutaan sisällyttää alkuperänimityksen piiriin. Alueen viinitarhat ovat hyvin vanhoja, sillä näillä alueilla ei juurikaan ole uudistettu tiloja, rypälelajikkeita, rypäleiden perusrunkoja, istutusvälejä tai viljelyjärjestelmiä.

Liittämällä nämä kunnat pyritään välttämään alueen viinitarhojen hylkääminen. Näistä viinitarhoista saatavia rypäleitä ei ole suojattu alkuperämerkinnällä ”Bierzo”, minkä vuoksi niitä on vaikea saada myydyksi, tai sitten niistä valmistetaan viiniä omaan käyttöön. Koska viininviljelijät ovat ikääntyneitä, he lopettavat vähitellen rypäleiden käsittelyn kotonaan, mikä usein johtaa hyvin vanhojen, laadukkaita rypäleitä tuottavien viinitarhojen hylkäämiseen. Samalla menetetään myös näiden vanhojen viinitarhojen geneettinen monimuotoisuus.

MUUTOSTEN TYYPPI VAKIO (muutos koskee yhtenäistä asiakirjaa).

Alueen laajentaminen ei kumoa yhteyttä. Syy-yhteys säilyy, sillä samat ympäristöstä johtuvat ja inhimilliset tekijät ovat olemassa myös laajennetulla alueella, jota oli rajoitettu vain periaatteesta.

7. Muutos enimmäistuotoksissa

Kuvaus ja perustelut

Muutos koskee tuote-eritelmän 5 kohtaa ja yhtenäisen asiakirjan 5.b kohtaa.

Garnacha Tintorera -lajikkeen hehtaarikohtaista enimmäistuotosta lasketaan, koska nykyisin sallittu 12 000 kg/ha enimmäistuotos tekee mahdottomaksi tuottaa rypäleitä, joiden alkoholipitoisuus olisi riittävä laatuviinien valmistamiseksi. Garnacha Tinorera -lajikkeen hehtaarikohtainen enimmäistuotos pienenee tämän vuoksi 11 000 kilogrammaan.

Pienemmissä maantieteellisissä yksiköissä valmistettaville tunnetuille viineille suurin sallittu hehtaarikohtainen tuotanto on ”Vino de Villa” -merkittyjen viinien osalta 20 % suurinta sallittua tuotantoa pienempi, ”Vino de Paraje” -merkittyjen viinien osalta 25 % pienempi, ”Viña Clasificada” -merkittyjen viinien osalta 30 % pienempi ja ”Gran Viña Clasificada” -merkittyjen viinien osalta 35 % pienempi. Rajoittamalla tuotantoa pyritään saavuttamaan tasapaino ja elinvoimaisuus, mikä edistää rypäleiden kypsymistä, terveyttä ja parantaa niiden ominaisuuksia. Keskeisenä tavoitteena on parantaa viinien laatua.

MUUTOSTEN TYYPPI VAKIO (muutos koskee yhtenäistä asiakirjaa).

Muutos koskee laatutavoitetta, joka ei muuta tuotteen keskeisiä ominaisuuksia, minkä vuoksi muutos ei kuulu mihinkään delegoidun asetuksen (EU) 2019/33 14 artiklan 1 kohdassa tarkoitettuun luokkaan.

8. Merenzao- ja Estaladiña -lajikkeiden lisääminen

Kuvaus ja perustelut

Muutos koskee tuote-eritelmän 6 kohtaa ja yhtenäisen asiakirjan 7 kohtaa.

Yksi alkuperänimityksen ”Bierzo” pääpiirteistä on viinitilojen ikä, joka on keskimäärin noin 75 vuotta. Viljelmien pääasiallinen lajike on Mencía, mutta viljelmillä kasvaa vähäisemmässä määrin hajanaisesti ja muiden alueelle aikoinaan istutettujen lajikkeiden seassa myös muita lajikkeita, joista monet ovat luultavasti kehittyneet vuosisatojen aikana muualta tulleiden vanhojen genotyyppien muuttuessa ja todennäköisesti villien ja viljeltyjen lajikkeiden välisen ristipölytyksen tuloksena. Näin muodostuneet lajikkeet, jotka nykyisin kasvavat alueen viinitarhoissa, ovat usein uhanalaisia.

Sisällyttämällä Estaladiña ja Merenzao -lajikkeet tuote-eritelmään sääntelyneuvosto pyrkii suojaaman näitä lajikkeita, jotka ovat vaarassa kadota, ja siten välttämään alueen viininviljelyperinteen katoamisen ja suojelemaan alueen ympäristöön sopeutuneita paikallisia lajikkeita. Näistä lajikkeista on jo valmistettu viiniä ja on todettu, että ne ovat riittävän laadukkaita, jotta niistä voidaan valmistaa alkuperänimityksellä ”Bierzo” suojattuja viinejä.

MUUTOSTEN TYYPPI VAKIO (muutos koskee yhtenäistä asiakirjaa).

Näiden kahden lajikkeen lisääminen, juuri niiden vähäisyyden vuoksi, ei muuta tuotteen ominaisuuksia millään olennaisella tavalla, minkä vuoksi muutos ei kuulu mihinkään delegoidun asetuksen (EU) 2019/33 14 artiklan 1 kohdassa tarkoitettuun luokkaan.

9. Yhteyden päivitys

Kuvaus ja perustelut

Muutos koskee tuote-eritelmän 7 kohtaa ja yhtenäisen asiakirjan 8 kohtaa.

Yhteys on muotoiltu uudelleen, mutta syy-yhteys säilyy, koska sekä luonnolliset että inhimilliset tekijät ja tuotteen erityispiirteet säilyvät samoina. Syy-yhteys on selitetty paremmin, mutta se on sama. Muutosta pidetään tämän vuoksi VAKIONA.

MUUTOSTEN TYYPPI VAKIO (muutos koskee yhtenäistä asiakirjaa).

Tämä muutos ei kuulu mihinkään delegoidun asetuksen (EU) 2019/33 14 artiklan 1 kohdassa tarkoitettuun luokkaan.

10. Perustelu pullottamiselle alkuperäpaikassa

Kuvaus ja perustelut

Muutos koskee tuote-eritelmän 8.b.2.1 kohtaa ja yhtenäisen asiakirjan 9 kohtaa.

Tuote-eritelmän 8.b.2 alakohdan sanamuotoa siitä, miksi pakkaamisen (pullottamisen) on tapahduttava rajatulla alueella, on muokattu uuden komission delegoidun asetuksen (EU) 2019/33 4 artiklan 2 kohdan mukaisesti.

MUUTOSTEN TYYPPI VAKIO (muutos koskee yhtenäistä asiakirjaa).

Tämä käytäntö oli jo pakollinen, ja siten tämä muutos ei tuo kaupan pitämiseen mitään lisärajoituksia. Kyse on vain sanamuodon muuttamisesta voimassa olevan lainsäädännön vaatimusten mukaiseksi. Tämän vuoksi katsotaan, että tämä muutos ei kuulu mihinkään delegoidun asetuksen (EU) 2019/33 14 artiklan 1 kohdassa säädettyyn tyyppiin.

11. Pakkaamista ja merkintöjä koskevat säännökset: pienemmän maantieteelliset yksiköt

Kuvaus ja perustelut

Muutos koskee tuote-eritelmän 8.b.2.2 ja 8.b.3 kohtia ja yhtenäisen asiakirjan 9 kohtaa.

Kuluttajat haluavat enenevässä määrin tietää viinien alkuperästä. Tuottajat haluavat lisätä nämä tiedot viinipullojen etiketteihin tuodakseen esiin kylät ja alueet, joilla on pitkään tuotettu laadukkaita viinirypäleitä. Jotta kuluttajat saavat etiketeistä paikkansapitävää tietoa, näiden nimien käyttöedellytyksiä on säänneltävä.

Bierzo-viinien tapauksessa tietyt pienemmissä maantieteellisissä yksiköissä tuotetut viinit on nimetty seuraavasti: ”Vino de Villa”, ”Vino de Paraje”, johon sisältyvät myös viinit ”Viña Clasificada” ja ”Gran Viña Clasificada”. Tarkoituksena on vahvistaa nykyisiä viiniluokkia, täydentää niitä ja antaa arvokasta tietoa viinien alkuperästä, ja näin parantaa viinien imagoa kuluttajien mielessä.

Tähän luokkaan kuuluvien viinien on oltava korkealaatuisia ja jäljitettäviä, jotta voidaan varmistaa, että viinit ovat peräisin ilmoitetusta maantieteellisestä yksiköstä. Näin parannetaan alkuperänimityksellä ”Bierzo” suojattujen viinien tarjontaa ja vahvistetaan niiden imagoa asiantuntijoiden ja kuluttajien keskuudessa.

MUUTOSTEN TYYPPI VAKIO (muutos koskee yhtenäistä asiakirjaa).

Tähän kohtaan ehdotetut muutokset eivät aiheuta nimen muuttamista eivätkä uusia rajoitteita kaupan pitämiselle.

12. Tuote-eritelmän noudattamisen tarkastaminen

Kuvaus ja perustelut

Muutos koskee tuote-eritelmän 9 kohtaa, mutta ei vaikuta yhtenäiseen asiakirjaan.

Mukauttaminen Euroopan parlamentin ja neuvoston 17. joulukuuta 2013 antamaan asetukseen (EU) N:o 1306/2013 ja komission 17. lokakuuta 2018 antamaan täytäntöönpanoasetukseen (EU) 2019/34, erityisesti viimeksi mainitun 19 artiklaan, jossa kuvataan, miten toimivaltaisen viranomaisen tai valvontaelimen tuote-eritelmän noudattamista koskevat vuotuiset tarkastukset on suoritettava.

MUUTOSTEN TYYPPI VAKIO (muutos ei koske yhtenäistä asiakirjaa).

Tämä muutos ei kuulu mihinkään delegoidun asetuksen (EU) 2019/33 14 artiklan 1 kohdassa tarkoitettuun luokkaan.

YHTENÄINEN ASIAKIRJA

1. Tuotteen nimi

Bierzo

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Valkoviinit

Ulkonäkö: Kirkas, väri vaihtelee vaaleankeltaisesta tai kullankeltaiseen.

Tuoksu: Kohtalaisen voimakas. Hedelmäisiä (vaaleat hedelmät, kivelliset hedelmät ja sitrushedelmät) ja kukkaisia (valkoiset ja keltaiset kukat) aromeja. Tynnyreissä kypsytetyissä valkoviineissä saattaa edellä mainittujen lisäksi esiintyä tynnyrikypsytykselle tyypillisiä aromeja, kuten kuivahedelmien, vaniljan tai leivonnaisten aromeja ja paahteisia aromeja.

Maku: Raikas, kohtalaisen täyteläinen, viipyilevä.

Niiden analyyttisten raja-arvojen osalta, joita ei ole täsmennetty, on noudatettava voimassa olevia EU:n säännöksiä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Vähimmäishappopitoisuus 4,5 grammaa ilmaistuna grammoina viinihappoa litraa kohden Haihtuvien happojen pitoisuus enintään (mEq/l) 0,8 Kokonaisrikkidioksidipitoisuus enintään (mg/l) 150

Roseeviinit

Ulkonäkö: Kirkas, väri vaihtelee vaaleanpunaisesta rubiininpunaiseen, myös lohenpunainen väri on mahdollinen. Väri voi vaihdella haaleasta keskisyvään.

Tuoksu: Selkeä, kohtalaisen voimakas. Vivahteita punaisista ja tummista hedelmistä ja marjoista, sitrushedelmistä sekä valkoisista ja violeteista kukista.

Maku: Melko raikas, kohtalaisen täyteläinen, viipyilevä.

Niiden analyyttisten raja-arvojen osalta, joita ei ole täsmennetty, on noudatettava voimassa olevia EU:n säännöksiä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus 4,5 grammaa ilmaistuna grammoina viinihappoa litraa kohden Haihtuvien happojen pitoisuus enintään (mEq/l) 0,8 Kokonaisrikkidioksidipitoisuus enintään (mg/l) 150

Clarete-viinit

Ulkonäkö: Kirkas, väri vaihtelee vaaleanpunaisesta rubiininpunaiseen. Värin intensiteetti voi vaihdella haaleasta keskisyvään.

Tuoksu: Selkeä, melko voimakas. Vivahteita punaisten ja tummien marjojen ja hedelmien sekä violettien kukkien aromeista.

Maku: Raikas, viipyilevä, kohtalaisen täyteläinen.

Niiden analyyttisten raja-arvojen osalta, joita ei ole täsmennetty, on noudatettava voimassa olevia EU:n säännöksiä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus 4,5 grammaa ilmaistuna grammoina viinihappoa litraa kohden Haihtuvien happojen pitoisuus enintään (mEq/l) 0,8 Kokonaisrikkidioksidipitoisuus enintään (mg/l) 150

Punaviinit

Ulkonäkö: Kirkas, kohtalaisen voimakas väri, joka vaihtelee violetista punaiseen.

Tuoksu: Kohtalaisen voimakas. Vivahteita punaisten ja tummien marjojen ja hedelmien sekä violettien kukkien aromeista.

Maku: Raikas, ryhdikäs, viipyilevä ja täyteläinen.

Toisen ja sitä seuraavien vuosien viineissä haihtuvien happojen pitoisuus saa olla korkeintaan 1 gramma/l etikkahappoa.

Niiden analyyttisten raja-arvojen osalta, joita ei ole täsmennetty, on noudatettava voimassa olevia EU:n säännöksiä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus 4 grammaa ilmaistuna grammoina viinihappoa litraa kohden Haihtuvien happojen pitoisuus enintään (mEq/l) 0,8 Kokonaisrikkidioksidipitoisuus enintään (mg/l) 130

Kypsytetyt punaviinit

Ulkonäkö: Kirkas, luokkaansa soveltuva väri. Punaviinien ”Roble” ja ”Crianza” väri vaihtelee violetista punaiseen, kun taas punaviinien ”Reserva” ja ”Gran Reserva” väri vaihtelee punaisesta tiilenpunaiseen. Värin intensiteetti on kohtalaisen voimakas.

Tuoksu: Kohtalaisen voimakas. Vivahteita punaisista ja tummista hedelmistä ja marjoista, kypsistä hedelmistä ja violeteista kukista, mutta myös tynnyrikypsytykselle tyypillisiä tertiääriaromeja, kuten vaniljan, kookoksen ja mausteiden aromeja sekä balsamimaisia ja paahteisia aromeja.

Maku: Raikas, ryhdikäs, viipyilevä ja täyteläinen.

Toisen ja sitä seuraavien vuosien viineissä haihtuvien happojen pitoisuus saa olla korkeintaan 1 g/l etikkahappoa.

Niiden analyyttisten raja-arvojen osalta, joita ei ole täsmennetty, on noudatettava voimassa olevia EU:n säännöksiä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus 4 grammaa ilmaistuna grammoina viinihappoa litraa kohden Haihtuvien happojen pitoisuus enintään (mEq/l) 0,8 Kokonaisrikkidioksidipitoisuus enintään (mg/l) 130

5. Viininvalmistusmenetelmät

a. Olennaiset viininvalmistusmenetelmät

Viljelykäytäntö

Alkuperänimityksellä ”Bierzo” suojattujen viinien tuotantoon tarkoitettujen viiniköynnösten kastelu on kielletty. Kastelu on sallittua vain uusilla istutuksilla kahden ensimmäisen vuoden aikana, jotta istutetut köynnökset vakiintuvat.

Erityinen viininvalmistusmenetelmä

— Rypäleiden todennäköinen vähimmäisalkoholipitoisuus: Punaisissa lajikkeissa 12 til-% (paitsi Garnacha Tintorera: 11 til-%) ja valkoisissa lajikkeissa 11 til-% (paitsi Godello: 12 til-%).

— Uutosmäärä ei saa olla suurempi kuin 74 litraa 100 kg rypäleitä kohti.

Asianomainen viininvalmistusmenetelmien rajoitus

— Vähintään 85 % punaviineissä käytettävistä rypäleistä on oltava Mencía, Garnacha Tintorera, Estaladiña ja/tai Merenzao -lajikkeista. Muuten voidaan käyttää mitä tahansa hyväksytyistä lajikkeista.

— Roseeviinit valmistetaan tämän asiakirjan 6 kohdassa hyväksytyistä lajikkeista. Vähintään 70 % roseeviineissä käytettävistä rypäleistä on oltava punaisia lajikkeita.

— Valkoviinit on valmistettava lajikkeista Godello, Doña Blanca, Malvasía ja Palomino.

— Clarete-viinien perinteisen valmistustavan mukaisesti valmistuksessa käytettävistä rypälelajikkeista 40–60 % on oltava hyväksyttyjä punaisia rypälelajikkeita ja loput hyväksyttyjä valkoisia lajikkeita. Rypäleet puristetaan suoraan, tai ne maseroidaan ennen käymistä ja puristetaan vasta sen jälkeen. Rypäleen puristemehun alkoholikäymisessä on käytettävä valkoisten tai punaisten lajikkeiden perattuja kuoria 5–10 % yli puristemehun kokonaismäärän.

b. Enimmäistuotokset

Palomino-lajike

12 000 kg rypäleitä hehtaaria kohden

Palomino-lajike

88,80 hehtolitraa/ha

Muut lajikkeet

11 000 kilogrammaa rypäleitä hehtaaria kohden

Muut lajikkeet

81,40 hehtolitraa/ha

6. Rajattu maantieteellinen alue

Tuotantoalue kattaa seuraavat kunnat, jotka kaikki kuuluvat Leónin maakuntaan: Arganza, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Fabero, Folgoso de la Ribera, Igueña, Molinaseca, Noceda, Oencia, Ponferrada, Priaranza, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Villadecanes-Toral de los Vados ja Villafranca del Bierzo sekä näihin liittyvät kylät.

7. Pääasiallinen rypälelajike / pääasialliset rypälelajikkeet

PALOMINO

GARNACHA TINTORERA

MENCÍA

GODELLO

ALARIJE – MALVASÍA RIOJANA

ESTALADIÑA

DOÑA BLANCA – MALVASÍA CASTELLANA

MERENZAO

8. Yhteyden/yhteyksien kuvaus

Alueen viinien ominaispiirteet johtuvat pääasiassa niiden maantieteellisestä ympäristöstä. Alueen pinnanmuodostuksen, maaperän ja ilmaston erityispiirteet tekevät siitä viininviljelyn kannalta ainutlaatuisen alueen. Sekä jo ennestään tuotantoalueeseen kuuluvilla että siihen vasta hiljattain liittyneillä kunnilla on keskenään samanlaisia piirteitä, minkä vuoksi näitä jälkimmäisiä voidaan pitää laatuviinien tuottamiseen sopivina alueina. Kaikissa alkuperänimityksen ”Bierzo” maantieteelliseen alueeseen kuuluvissa kunnissa viljellään alueen ympäristöön parhaiten sopeutuneita kotoperäisiä lajikkeita ja hyödynnetään alueelle parhaiten sopivia viljelymenetelmiä. Tuloksena on ainutlaatuinen tuote, sillä alueen viininviljelylohkot on istutettu 1800-luvun lopussa ja 1900-luvun alussa, ja niillä kasvatetaan edelleen samoja lajikkeita ja käytetään samoja perusrunkoja, istutusvälejä ja tuotantomenetelmiä.

Keskeisimmät tätä yhteyttä tukevat tekijät ovat seuraavat:

— Savipitoinen maaperä, joka sisältää karkeita aineksia kuten liuskekiveä ja kvartsiitteja, antaa viineille hienostuneisuutta ja tyylikkyyttä, minkä ansiosta ne on helppo erottaa muiden alueiden viineistä.

— Alueen mikroilmasto poikkeaa vuoristoalueen ulkopuolisen alueen ilmastosta. Atlantin valtameren vaikutuksen vuoksi alueella sataa runsaasti ja vuoden keskilämpötila on leuto, mikä yhdessä mannerilmastosta johtuvien suurten lämpötilavaihteluiden kanssa edistää rypäleiden kypsymistä.

— Viinitarhat kasvavat kaltevilla rinteillä jopa 1 000 metrin korkeudessa, minkä ansiosta viineistä tulee raikkaita ja kevyitä.

— Bierzon alueella kasvavat lajikkeet ovat sopeutuneet täydellisesti ympäristöönsä. Alueen pääasialliset lajikkeet ovat Mencía ja Godello, mutta alueella kasvaa vähäisemmässä määrin myös muita hyväksyttyjä lajikkeita. Alueen punaviinit ovat hedelmäisiä ja raikkaita, ja kypsyvät tynnyrissä hyvin. Valkoviinit ovat raikkaita ja täyteläisiä, ja niiden runsaus tekee niistä helposti tunnistettavia.

— Istutusvälien kapeuden ja maaperän ominaisuuksien vuoksi rypäletuotokset eivät ole kovin suuria, mutta rypäleet ovat korkealaatuisia, niiden analyyttiset parametrit ovat tasapainoisia ja ne kypsyvät hyvin.

— Alueen viinitarhojen ikä antaa alueen viineille lisäarvoa, sillä Bierzon viinitarhojen keskimääräinen ikä on noin 75 vuotta. Vanhojen viinitarhojen osuus on noin 85 % alueen viininviljelyalasta. Vanhoissa viinitarhoissa tuotetut rypäleet ovat hyvin korkealaatuisia, sillä vuosien saatossa tuotantovälineiden ja sadonkorjuun välille on syntynyt tasapaino, mikä takaa rypäleiden parhaan mahdollisen kypsymisen. Köynnösten juuret ovat vahvoja ja menevät syvälle maaperään, mikä takaa mineraalien ja veden saannin. Taimet ovat vuosi vuodelta vähemmän herkkiä ilmaston vaihtelulle, mikä takaa köynnösten jatkuvan kasvun vuosien aikana. Myös vanhoihin runkoihin kertyneet suuret varannot, jotka ohjautuvat rypäleterttuihin, auttavat pitämään yllä peräkkäisten viinisatojen laatua. Vanhoissa köynnöksissä on paljon karsimisesta jääneitä arpia, jotka vaikeuttavat ravinteiden kulkeutumista, minkä vuoksi terttuja tulee vähemmän ja ne ovat pienempiä. Tämän ansiosta rypäleisiin kertyy enemmän sokereita ja muita laatutekijöitä.

— Tiivistäen voidaan todeta, että alueen poikkeava mikroilmasto, sen maaperä, vanhojen viinitarhojen suuri määrä ja suuri istutustiheys tuottavat pieniä, hyvin kypsyneitä satoja, joista saadaan hedelmäisiä, tasapainoisia ja hapokkaita viinejä.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallisessa lainsäädännössä

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viininvalmistusprosessi käsittää pullotuksen ja pullossa tapahtuvan kypsyttämisen, ja näin ollen viinien aistinvaraiset ja fysikaalis-kemialliset ominaisuudet voidaan taata ainoastaan, jos viininkäsittely tapahtuu kokonaisuudessaan tuotantoalueella. Laadun säilyttämisen, alkuperän takaamisen ja valvonnan varmistamisen kannalta, sekä ottaen huomioon, että SAN-nimityksen ”Bierzo” suojaamien viinien pullottaminen on yksi kriittisistä vaiheista tuote-eritelmässä määriteltyjen ominaispiirteiden saavuttamiseksi, näiden toimenpiteiden on siten tapahduttava tuotantoalueella sijaitsevien pullottamoiden viininvalmistamoilla.

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Nimen ”Bierzo” ja perinteisen merkinnän ”Denominación de Origen” (alkuperänimitys), joka korvaa merkinnän ”DOP” (Denominación de Origen Protegida) (SAN (suojattu alkuperänimitys)), on oltava näkyvästi esillä.

Vuosikerran merkitseminen on pakollista, vaikka vanhentamista ei olisikaan tapahtunut.

Vapaaehtoisia merkintöjä ovat:

Perinteiset merkinnät ”Crianza”, ”Reserva” ja ”Gran reserva”.

Merkinnät ”tynnyrissä käytetty” tai ”vanhennettu tynnyrissä”.

Pienemmän maantieteellisen yksikön nimi seuraavien mainintojen kanssa:

”Vino de Villa” ja rajattuun maantieteelliseen alueeseen kuuluvan kunnan tai kylän nimi, jos 100 % rypäleistä on peräisin kyseisestä paikasta ja asetettuja uutosrajoja noudatetaan.

”Vino de Paraje” ja rajatulla maantieteellisellä alueella sijaitsevan paikan nimi, jos 100 % rypäleistä on sieltä peräisin ja asetettuja uutosrajoja noudatetaan. Jokaisen paikan on löydyttävä karttaan merkittynä LPIS-järjestelmästä (http://www.crdobierzo.es). Tätä mainintaa voidaan täydentää seuraavilla merkinnöillä:

”Viña Clasificada”, jos 100 % rypäleistä on peräisin samalta tai vierekkäisiltä viljelylohkoilta, ja viinistä on vähintään viiden vuoden ajan käytetty merkintää ”Vino de Paraje”, ja asetettuja uutosrajoja noudatetaan.

”Gran Viña Clasificada” samoilla edellytyksillä, paitsi että viinistä on vähintään viiden vuoden ajan käytetty merkintää ”Viña Clasificada”.

Linkki tuote-eritelmään

http://www.itacyl.es/documents/20143/342640/PCC+DO+BIERZO+modif.pdf/9c236c96-9b7f-1ffa-4020-306d4aaf42f9

(1) EUVL L 9, 11.1.2019, s. 2.